Cieľom výberu žiadosti o nenávratný finančný príspevok (ďalej len „NFP“) je vykonať výber tých žiadostí o NFP, ktoré najvhodnejším spôsobom prispievajú k plneniu stratégie Regionálneho operačného programu (ďalej len „ROP“) a cieľov ROP a to na základe posúdenia súladu žiadostí o NFP s výberovými kritériami schválenými Monitorovacím výborom pre ROP, ktoré tvoria prílohou č. 2 Programového manuálu ROP 2007-2013.

Výberový proces predstavuje komplexné posúdenie projektov, ktoré sa na základe hodnotiaceho procesu kvalifikovali do výberového procesu v rámci výzvy t.j. v odbornom hodnotení žiadosť o nenávratný finančný príspevok (ďalej len „NFP“) dosiahla minimálny počet bodov z celkového maximálneho počtu bodov a zároveň prípustné minimum bodov v jednotlivých skupinách hodnotiacich kritérií a vyhovela každému z diskvalifikačných kritérií.

V zmysle ustanovenia §14 ods. 3) zákona č. 528/2008 Z. z. o pomoci a podpore poskytovanej z fondov Európskeho spoločenstva v znení neskorších predpisov, riadiaci orgán (ďalej aj ako „RO“) zriaďuje výberovú komisiu ako svoj nezávislý poradný orgán v konaní o žiadosti okrem prípadov, ak je žiadosti možné priradiť bodové hodnotenie na základe objektívne overiteľných kritérií.

Podľa bodu 80. časti 4.2.2 Výber projektov pre realizáciu OP, Systému riadenia štrukturálnych fondov a Kohézneho fondu na programové obdobie 2007-2013 (ďalej len „Systém riadenia“) „RO pre účely výberu žiadostí o NFP zriaďuje výberovú komisiou ako svoj nezávislý poradný orgán okrem prípadov, ak je žiadosti o NFP možné priradiť bodové hodnotenie na základe objektívne overiteľných kritérií. V prípade, ak je žiadosti možné priradiť bodové hodnotenie na základe objektívne overiteľných kritérií, RO výberovú komisiu nezriaďuje a splnenie povinností súvisiacich s procesom výberu žiadostí o NFP zabezpečí iným vhodným a transparentným spôsobom, pri dodržaní pravidla štyroch očí.“

Podľa bodu 75. časti 4.2.2 Výber projektov pre realizáciu OP, Systému riadenia „RO v procese výberu žiadostí o NFP zabezpečí aplikáciu výberových kritérií schválených príslušným monitorovacím výborom, čo preukázateľne zdokumentuje v zázname z výberu žiadostí o NFP. RO zabezpečí výkon tohto procesu osobami s odbornou spôsobilosťou, v závislosti od vecného zamerania OP/prioritnej osi/opatrenia, ktorými môžu byť aj zamestnanci RO. Určenie kritérií na posúdenie odbornej spôsobilosti osôb podieľajúcich sa na tomto procese je v kompetencii RO. Osoby podieľajúce sa na procese výberu žiadostí o NFP sa pri aplikácii výberových kritérií riadia **inštrukciou k aplikovaniu výberových kritérií**, schválenou RO a podpisujú Čestné vyhlásenie o nestrannosti, zachovaní dôvernosti informácií a vylúčení zaujatosti.“

V zmysle metodického výkladu CKO zo dňa 05.02.2013, „Objektívne overiteľné kritériá spočívajú v matematickej overiteľnosti (opakovateľnosti) výsledkov ich aplikácie. Za objektívne overiteľné kritériá možno považovať „klasické“ výberové kritériá používané riadiacim orgánom, akými sú napr. počet bodov z odborného hodnotenia, alebo výška disponibilnej alokácie. Ide o kritériá, pri ktorých aplikácii dochádza k pravidelne sa opakujúcemu výsledku, bez ohľadu na subjekt, ktorý aplikáciu zabezpečuje (určenie poradia projektov podľa počtu bodov dosiahnutých z odborného hodnotenia nezávisí od úsudku – úvahy zodpovedného zamestnanca, ale od správnej aplikácie matematických výpočtov)“.

Vzhľadom na to, že Riadiaci orgán pre ROP v konaní o žiadosti o NFP v procese výberu uplatňuje matematicky overiteľné kritériá, výberovú komisiu nezriaďuje. Výber žiadostí o NFP je vykonávaný transparentným spôsobom pri dodržaní pravidla 4 očí v súlade s Inštrukciou k aplikovaniu výberových kritérií, ktorá obsahuje postup pri aplikovaní výberových kritérií. Za účelom potvrdenia správnosti použitia výberových kritérií a priradenia bodov, Riadiaci orgán pre ROP zriaďuje pracovnú skupinu ako poradný kolektívny orgán. V zmysle Inštrukcie k aplikovaniu výberových kritérií sa výberové kritériá aplikujú postupne a v poradí v akom za sebou nasledujú.

Aplikácia výberových kritérií:

**Výsledky odborného hodnotenia:** žiadosti o NFP sa zoradia podľa počtu bodov získaných v odbornom hodnotení.

 **Významný prínos projektu k plneniu cieľov ROP:** V rámci aplikácie tohto kritéria sa posudzuje kumulatívny príspevok projektov k skupinám hodnotiacich kritérií „Vhodnosť a účelnosť projektu“ a „Spôsob realizácie projektu“. Pre splnenie tohto kritériá sa vyžaduje získanie minimálne 68% bodov v priemere, za obe skupiny hodnotiacich kritérií.

Výpočet:

*(Počet bodov, ktoré dosiahla ŽoNFP Počet bodov, ktoré dosiahla ŽoNFP*

*v skupine hodnotiacich kritérií v skupine hodnotiacich kritérií*

*„Vhodnosť a účelnosť projektu“ x 100 + „Spôsob realizácie projektu“ x 100 / 2*

*Max. počet bodov v tejto skupine Max. počet bodov v tejto skupine)*

Počet bodov, ktorý žiadosť o NFP dosiahla v hodnotiacom procese je vo výberovom procese zvýšený na základe významného príspevku žiadosti o NFP ku výberovému kritériu č. 2 nasledovne:

|  |  |
| --- | --- |
| **% bodov dosiahnuté v oboch skupinách hodnotiacich kritérií (**„Vhodnosť a účelnosť projektu“„Spôsob realizácie projektu“) | **Počet pridelených bodov** |
| viac ako 88 % | + 15 bodov |
| 88 % - 78 % | + 10 bodov |
| menej ako 78 % – 68 % | + 5 bodov |
| menej ako 68 % | + 0 bodov  |

Po aplikovaní kritéria č. 2 sú žiadosti o NFP zoradené podľa získaného počtu bodov.

**Geografické umiestnenie projektu:** posudzuje sa geografické umiestnenie projektu z hľadiska primeraného územného rozloženia podpory v rámci ROP na podklade najaktuálneších dostupných údajov o napĺňaní indikatívnych regionálnych alokácií v čase uskutočnenia procesu výberu. Kritérium sa neaplikuje v prípade výziev na predkladanie žiadostí o NFP s vopred stanoveným zoznamom žiadateľov a v prípadoch keď to vylučuje ROP.

Na základe významného príspevku žiadosti o NFP ku kritériu „Geografické umiestnenia projektu“ je počet bodov, ktorý získala žiadosť o NFP po aplikovaní výberového kritéria č. 2 zvýšený nasledovne:

|  |  |
| --- | --- |
| **% dosiahnutej alokácie na kraj v rámci ROP** | **Počet pridelených bodov** |
| do 100 % vrátane | + 15 bodov |
| viac ako 100 % | + 0 bodov |

**Uplatnenie komplexného prístupu pri riešení problematiky marginalizovaných rómskych komunít:** posudzuje sa, či žiadosť o NFP je súčasťou odsúhlasených lokálnych stratégií komplexného prístupu. Uvedené kritérium sa neaplikuje v prípade, že výzva na predkladanie žiadostí o NFP je zameraná výhradne na žiadosti o NFP, ktoré tvoria súčasť schválených lokálnych stratégií komplexného prístupu.

Na základe významného príspevku žiadosti o NFP ku kritériu „Uplatnenie komplexného prístupu pri riešení problematiky marginalizovaných rómskych komunít“ je počet bodov, ktorý žiadosť o NFP dosiahla po aplikovaní výberového kritéria č. 3 zvýšený nasledovne:

|  |  |
| --- | --- |
| **príspevok k LSKxP** | **Počet pridelených bodov** |
| žiadosť o NFP prispieva k LSKxP | + 15 bodov |
| žiadosť o NFP neprispieva k LSKxP | + 0 bodov |

**Výška alokácie finančných prostriedkov na príslušnú výzvu na predkladanie žiadostí o NFP:** na základe aplikácie výberových kritérií sú žiadosti o NFP zoradené podľa počtu získaných bodov zostupne v poradí od žiadosti o NFP, ktorá získala najvyšší počet bodov po žiadosť o NFP s najnižším počtom bodov, následne sa od výšky alokácie na príslušnú výzvu odčítava hodnota NFP požadovaná v rámci posudzovaných žiadostí o NFP, začínajúc od žiadosti o NFP s najvyšším počtom bodov až dovtedy, kým výška alokácie nebude predstavovať sumu 0,00 EUR, resp. zápornú sumu. Žiadosti o NFP, ktoré sú v rozsahu alokovaných finančných prostriedkov určených na výzvu sú odporučené na schválenie. Riadiaci orgán sleduje neprekročenie alokácie na výzvu.

Tie žiadosti o NFP, ktoré získajú vyšší počet bodov v rámci skupiny hodnotiacich kritérií „Rozpočet a nákladová efektívnosť“ budú uprednostnené v prípade, že viac žiadostí o NFP dosiahne rovnaké bodové hodnotenie a vzhľadom k alokácii nebude možné podporiť všetky tieto žiadosti. V prípade, ak po aplikovaní tohto postupu naďalej pretrváva rovnaký počet bodov, budú uprednostnené tie žiadosti o NFP, ktoré získajú v rámci skupiny hodnotiacich kritérií „Udržateľnosť projektu“ vyšší počet bodov.

V zmysle Programového manuálu ROP 2007-2013 prílohy č. 2 „v prípade individuálnych projektov sa aplikujú nasledovné výberové kritériá:

V prípade opatrenia 6.1 ROP sa aplikuje len prvé a piate výberové kritérium schválené Monitorovacím výborom pre ROP,( t.j. „Výsledky odborného hodnotenia“ a „Výška alokácie finančných prostriedkov na písomné vyzvanie“) pričom minimálny počet bodov, ktoré žiadosť dosiahla v odbornom hodnotení musí byť minimálne 75 % z maximálneho možného počtu bodov (v súlade so schválenými hodnotiacimi kritériami pre opatrenie 6.1 ROP). Pri posudzovaní výberového kritéria sa vychádza predovšetkým zo záverov odborného hodnotenia žiadostí o NFP.

V prípade opatrenia 7.1 ROP Monitorovací výbor pre ROP schválil nasledovné výberové kritériá:

1. dosiahnutie v odbornom hodnotení aspoň minimálne požadovanej bodovej hranice v rámci každej z piatich skupín hodnotiacich kritérií;
2. vyhovenie v odbornom hodnotení v každom z diskvalifikačných kritérií;
3. dosiahnutie v odbornom hodnotení celkovo aspoň minimálnej požadovanej úrovne 110 bodov z 200 bodov.“